text: Lego sælger mere og tjener mindre
  03 september 2019 kl. 08.18
  Lego har tirsdag formiddag offentliggjort regnskabet for første halvdel af 2019.
  På verdenplan steg salget med fem procent sammenlignet med samme periode i 2018.
  Omsætningen i 1. halvår steg fire procent til 14,8 milliarder kroner.
  Legos overskud i første halvår var 2,7 milliarder kroner, hvilket er fald på 12 procent i forhold til samme periode sidste år. Det skyldes massive investeringer i at udvikle nye produkter, forklarer Lego i regnskabet.
  - Jeg er tilfreds med resultatet, der er skabt på et internationalt legetøjsmarked under stor forandring. Vi sælger mere og øger vores markedsandele på vores største markeder, siger LEGO-koncernchef Niels B. Christiansen om regnskabet.
  
  Lego ansætter flere
  Efter flere fyringsrunder de senere år for at tilpasse udgifter efter indtægterne, er Lego atter begyndt at ansætte.
  - Vores medarbejderantal er steget. Det gælder både globalt og i Danmark, siger Niels B. Christiansen til Ritzau.
  Ifølge Lego arbejdede der ved udgangen af juni i år cirka 4000 medarbejdere i Danmark. Det var omtrent 150 flere, end der arbejdede i Danmark omkring nytår.
  